Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 58/11)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1) , senest tre måneder efter datoen for offentliggørelsen.

ENHEDSDOKUMENT

»POMME DE TERRE DE NOIRMOUTIER«

EU-nr.: PGI-FR-02434 – 11. september 2018

BOB ( ) BGB (X)

1. Betegnelse

»Pomme de terre de Noirmoutier«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Pomme de terre de Noirmoutier« er en frisk og skrøbelig spiselig rodknold, der høstes indtil den 31. august og efter en dyrkningsperiode på friland på højst 130 dage.

Den fremstilles af sorter, der er afledt af Solanum tuberosum L. og hybridsorter deraf, som findes på listen over sorter, der er udvalgt af sammenslutningen i overensstemmelse med en procedure for indførelse og udelukkelse. Denne procedure har til formål at sikre, at de godkendte sorter overholder følgende kriterier for sortsforædling: god fordeling af de udvalgte størrelser, maksimalt tørstofindhold, høj knolddannelseshastighed. Denne liste fremsendes til producenterne samt til kontrolorganet og de kompetente kontrolmyndigheder efter hver ændring.

De særlige egenskaber ved »Pomme de terre de Noirmoutier« er følgende:

— kartoffelkød, der primært er gult

— tynd skræl, som fjernes forholdsvis let før kogning (uden skrælning)

— knolde på mindst 17 mm og højst 70 mm med en tilladt forskel på højst 25 mm i hver emballage

— et maksimalt tørstofindhold (≤ 22 %).

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Forberedelsen og udplantningen af planterne, høsten, sorteringen og størrelsessorteringen finder sted i det geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Fristen for forsendelse af kartoflerne er højst fem arbejdsdage efter emballering. De præsenteres for forbrugeren i færdigpakkede salgsenheder på mellem 0,250 kg og 5,000 kg. Til detailhandel med selvbetjening eller restaurationsbranchen pakkes de i emballage med en vægt på højst 15 kg.

3.6. Særlige regler for mærkning af det produkt, som betegnelsen henviser til

Foruden de obligatoriske oplysninger, som mærknings- og fødevarelovgivningen foreskriver, angives på hver emballageenhed for kartoflerne:

— produktets registrerede betegnelse og Den Europæiske Unions BGB-symbol i samme synsfelt

— navn og adresse på pakkevirksomheden

— sammenslutningen Vendée Qualités forkortelse og adresse.

4. Kort angivelse af det geografiske områdes afgrænsning

Det geografiske område for BGB »Pomme de terre de Noirmoutier« omfatter i departementet Vendée følgende kommuner: Noirmoutier en l’Ile, l’Epine, La Guérinière og Barbâtre.

5. Tilknytning til det geografiske område

Den beskyttede geografiske betegnelse »Pomme de terre de Noirmoutier« baseres primært på det særlige omdømme, der behørigt er opnået, samt på producenternes ekspertise, som i et særligt og gunstigt naturligt miljø har gjort det muligt at gøre dette produkt til en af de mest kendte kartofler i Frankrig.

Øen Noirmoutier med et areal på 48 km2 har ikke store højder og et terræn, der overvejende er fladt. Øen hviler på et fundament af granit og kalk, hvorpå der med tiden er fremkommet aflejringer, der er blevet transporteret af havstrømmene. De dyrkede områder på øen er primært sandede til sandblandede lerjorde, som er drænende med en hurtig opvarmningskapacitet.

Øen nyder godt af et tempereret kystklima, der er mildt og fugtigt om vinteren med hyppige vinde fra havet (vest-sydvest), temperaturer, der er mærkbart mildere om vinteren og foråret end på nabokontinentet og et relativt tørt klima om sommeren, som starter i maj. Antallet af solskinstimer er højt (2 200 timer om året) og betydeligt højere end på det nærliggende kontinent (+ 300 timer), især om foråret.

De første kartoffelafgrøder på øen Noirmoutier går tilbage til slutningen af det 18. århundrede. Fra 1796 opfordrede øens myndigheder beboerne til ikke længere kun at dyrke kartofler i haverne, men på marker i områder, der er gunstige til denne produktion. Ifølge »Archives Départementales Vendéennes« (Vendées departementsarkiv) havde øen 300 hektar kartofler i 1860, allerede dengang med en specialisering i produktion af »nye kartofler«.

Fra 1875 fik produktets omdømme og knaphed grønsagsdyrkerne i Noirmoutier til at bringe det i omsætning på markederne i Saint-Nazaire, Nantes og Anglais (1 500 ton i 1881) med dokumenterede leveringer fra maj. Anseelsen var så stor, at en række engelske virksomheder etablerede sig på øen i løbet af 1880’erne med henblik på at producere kartoflen.

Den konstante bekymring om opretholdelse og forbedring af produktets kvalitet var med til at skabe den berømte sort Bonnotte de Noirmoutier i 1920’erne, som fra 1938 bliver en kvalitetsreference inden for kartofler (Jean Feytaud, la pomme de terre, Que Sais-je, 1949, s. 66).

En organisation til beskyttelse af landbrugsprodukter blev til i 1939 på grund af en priskonflikt mellem forhandlere og producenter. Denne organisation er en forløber for landbrugskooperativet for kartoffelproducenter på øen Noirmoutier, som fra 1950 har tegnet sig for en produktion på 4 000 ton »nye kartofler«.

De ca. 30 producenter, der er med i dette kooperativ, og som lokalt kaldes for »Pataquous«, driver små landbrug, der er specialiseret i kartoffelproduktion (næsten to gange så små som det nationale gennemsnit). Disse håndværksmæssige producenter videregiver tit fra generation til generation den opnåede erfaring, samtidig med at de forbedrer deres produktionsteknikker i et miljø, der er karakteriseret ved et stærkt kollektivt sammenhold og gensidig hjælp.

Deres ekspertise kommer navnlig til udtryk i den tidlige jordbearbejdning i pløjestrimler, installeringen af vandingsanlæg, arbejdet med udvælgelsen af sorter med kartoffelkød, der primært er gult, og tilpasset forholdene på øen samt planternes systematiske forspiring. Det drejer sig også om tilsynet med og beherskelsen af optagningen fra midten af marts eller endog transport og forberedelse med henblik på at bevare det friske og skrøbelige produkt før forsendelse.

Det er således, at »Pomme de terre de Noirmoutier« har været fejret hvert år i mere end 20 år fra slutningen af april eller starten af maj og hver gang tiltrækker flere tusinde mennesker. Landbrugskooperativet har i øvrigt oprettet en klub for personer, der elsker »Pomme de terre de Noirmoutier«, og som samler såvel forbrugere eller kulinære bloggere som kokke, der er anerkendte i Frankrig og udlandet.

»Pommes de terre de Noirmoutier« høstes indtil slutningen af august efter en kort dyrkningsperiode på friland. De er ligeledes blandt de første, der bringes i omsætning på det franske marked i starten af foråret. De har en tynd skræl, som fjernes forholdsvis let før kogning og et maksimalt tørstofindhold.

Det omdømme, som »Pomme de terre de Noirmoutier« har, er gennem mere end to hundrede års historie blevet opbygget via den tiltrækningskraft, som den har fremkaldt både hos regionale forbrugere og hos udlændinge. Dens egenskaber som f.eks. de tidlige første produktioner, den korte dyrkningsperiode på friland, den tynde skræl og det maksimale tørstofindhold er direkte knyttet til den lette veldrænede jords egenskaber, som ved hurtig opvarmning sikrer knoldenes hurtige udvikling. Temperaturerne og solskinstimerne (især om foråret), som er mærkbart højere på øen end på nabokontinentet, bidrager ligeledes til denne karakteristiske produktionscyklus.

Den faglige ekspertise og det kollektive tilsyn med produktionsfaserne såvel som forspiring, jordbearbejdningen i pløjestrimler og den fortsatte sortsforædling har gjort det muligt at opbygge et omdømme for kartoffelproduktionen på øen Noirmoutier, som aldrig efterfølgende er blevet svækket. Det forhold, at der er tale om en ø, med dens kollektive og sociale sammenhold, har været af afgørende betydning for denne opbygning af omdømmet.

De kulinariske egenskaber ved Noirmoutierkartoflen (dampkogning, bruning...) har været anerkendt i mange år af forbrugerne og kokkene. Det er f.eks. således, at den først portion på 5 kilo Noirmoutierkartofler nåede op på 15 000 francs på en auktion i »l’hôtel Drouot« med Pierre Cornette de Saint-Cyr i 1996! En højere pris end for trøfler...

Gennemsnitsprisen for »Pomme de terre de Noirmoutier« er i dag almindeligvis 2 til 5 gange højere end for andre kartofler, der bringes i omsætning i den samme periode, og mængdemæssigt tegner den sig for mindre end 10 % af det samlede marked.

»Pomme de terre de Noirmoutier« udgør et vigtigt element i Noirmoutiers arv og en afgørende aktivitet for øens landbrugsøkonomi, samtidig med at den i lige så høj grad som turismen, fiskeriet og saltengene bidrager til øen Noirmoutiers liv og identitet. I dag er det omdømme, som »Pomme de terre de Noirmoutier« nyder, stadig intakt, og de seneste meningsmålinger placerer den på førstepladsen over franske regioner, der påskønnes for deres nye kartofler.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

https://extranet.inao.gouv.fr/fichier/CDC-PDTNoirmoutier.pdf

(1) EUT L 343 af 14.12.2012, s. 1.